韩元吉
戊辰三月清明后三日见叶丈于石林承命赋诗作
东风易阴晴，一雨晓便止。
舍舟欣徐行，乌鹊声为喜。
岧峣石林谷，苍翠间红紫。
丈人厌调元，玩意丘壑里。
郑公化乡闾，邺侯盛图史。
千载发词源，一点诣翰理。
霞裾月中仙，珠履天下士。
时从诗酒乐，不负湖山美。
方瞳照玄发，眉寿端自此。
缅怀西湖春，荆棘迷故里。
两髦看公游，玉节旋屡弭。
风尘三十载，碌碌类余子。
晚登载欣堂，謦欬闻正邕。
榆枋望天池，奋迅思决起。
当谋白云居，敢援赤松比。
临流整游观，三沐聊洗耳。